
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (III. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. március 21.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	8/2025
	2025.01.30.
	Sülysáp Város Önkormányzata és intézményei 2025. évi költségvetésének tárgyalása (I. kör)
	költségvetés elfogadása
	Végrehajtva

	17/2025
	2025.02.27
	Pályázat kiírása a civil szervezetek 2025. évi támogatására
	2025. március 1.
	Végrehajtva

	20/2025
	2025.02.27
	Pályázat benyújtása a KAP-RD43-1-25 Külterületi utak fejlesztése című felhívásra
	2025. március 18.
	Végrehajtva


II. Tájékoztató az előző ülés óta történt fontosabb eseményekről
Február 24-én ismét állampolgársági eskü letételére került sor önkormányzatunknál; két erdélyi hölgy kapott magyar állampolgárságot. 

Február 25-én csendes megemlékezést tartottunk az 1951-es sülysápi per, valamint a kommunista diktatúra áldozatairól a Kossuth Lajos utcai Hősi Emlékműnél. A megemlékezésen beszédet mondott Latorcai Csaba közigazgatási és területfejlesztési miniszterhelyettes.

Február 26-án átadtam a tanyagondnoki szolgáltatás megfelelő ellátása érdekében vásárolt 8 személyes Mercedes mikrobuszt a Dr. Gáspár István Humánszolgáltató Központ intézményvezetőjének, Kocsis Andreának. A járművet elsősorban a tanyákon élő gyermekek iskolába juttatására fogják használni.

Február 27-én új, kisebb, a gyerekeknek praktikusabb mosdókagylókat szereltünk fel a Balassi Bálint utcai óvodában. Köszönet a Folyamat Kft.-nek a felajánlott mosdókért, a TÁVÜSZ Kft.-nek pedig a le- és felszereléssel járó munkálatokért!
Március 2-án a Vasút utcai butiksor mögött kihelyezésre került 3 db poller a vasútállomástól való biztonságosabb kikanyarodás biztosítása érdekében. Köszönjük a Valcol Kft.-nek a felajánlást (az egyik pollert ajándékba kaptuk tőlük), valamint a TÁVÜSZ Kft.-nek a telepítésben nyújtott közreműködést! 
Március 4-én a FŐMTERV Zrt. tervezőivel folytattunk egyeztetést a térségi kerékpárút nyomvonalára vonatkozóan. A tervezés és engedélyezés még kb. 2-2,5 évet vesz igénybe, ezt követően kerülhet majd sor a közbeszerzésre és kivitelezésre, a pénzügyi források rendelkezésre állásának függvényében.
A GLS Hungary 16 facsemetét ajándékozott a Sülysápi Móra Ferenc Általános Iskolának, ezzel is hozzájárulva a zöldebb, fenntarthatóbb fejlődéshez. Március 10-én a Vörösmarty utcai iskola udvarán 10 facsemete, míg a Malom utcai iskola épülete előtt 6 facsemete kapott helyet. Az ültetésben a GLS Hungary munkatársai is részt vettek; köszönjük!

Március elején a Duna-Ipoly Nemzeti Park Igazgatóság tájékoztatása szerint kiterjedt külterületi mérgezési esemény történt Sülysáp és Mende települések között. Az Igazgatóság munkatársai a rendőrség bevonásával megkezdték a bűncselekmény felderítését. 

Március 15-én az 1848-1849-es forradalom és szabadságharc eseményeiről emlékeztünk, melyre a rossz időjárási viszonyok miatt a Wass Albert Művelődési Központban került sor, ahol a Sülysápi Szent István Általános Iskola 5. osztályos tanulói műsort adtak elő. A megemlékezést követően koszorúzásra került sor a Petőfi-emléktáblánál.
Hosszas előkészítést követően a közbeszerzés lezárultával, március 17-én aláírtuk a kivitelezői szerződést a településközpont megújítására. A munkaterület átadására március 26-án kerül sor.
Idén tavasszal további 150 facsemetét ültetünk el, nagyrészt az almáskerti településrészen. Március 18-án megkezdődtek az előkészítő munkálatok a Gárdonyi Géza utcában. A facsemeték telepítését egy közműcég végzi, mely számára egy korábbi közműfejlesztés során, kényszerűségből kivágott fák pótlása érdekében került előírásra a kötelezettség. A Gárdonyi Géza utca mellett még a Balassi Bálint utcában létesül fasor e fákból.
Sülysáp, 2025. március 21.

Horinka László s.k.

